जावद. श्रीकृष्ण जन्म महोत्सव नगर के विभिन्न मंदिरों में हर्षोल्लास के साथ मनाया गया। माहेश्वरी समाज के रामानुज कोट मंदिर, सारस्वत समाज के रामजानकी मंदिर व चारभुजा मंदिर बैंगनपुरा, तेली समाज के सांवलियाजी मंदिर, लक्ष्मीनाथ मंदिर, केशवराय मंदिर, मूंदड़ा परिवार के मुरलीधर मंदिर, धाकड़ समाज के बद्रीनारायण मंदिर, सोनी समाज के चारभुजा मंदिर, नरसिंह मंदिर सहित नगर के सभी मंदिरों में भगवान की पूजा अर्चना एवं अभिषेक किए गए। प्रात: काल से ही सभी मंदिरों में भक्तों का तांता लगा रहा। दोपहर में भजन कीर्तन एवं अन्य कई कार्यक्रम हुए। रात्रि 12 बजे मंदिरों में भगवान कृष्ण का जन्मोत्सव बड़ी धूमधाम से मनाया गया। भक्तों ने आलकी की पालकी जय कन्हैयालाल की के जयकारों से मंदिरों को गूंजायमान कर दिया। भगवान की महाआरती की गई एवं पंजीरी के प्रसाद का वितरण किया गया। इससे पूर्व दोपहर में चंद्रवंशी ग्वाला समाज जावद द्वारा चल समारोह निकाला गया। जिसमें समाज के महिला पुरुष नाचते गाते चल रहे थे। बालकृष्ण व राधाजी बने बालक बालिकाओं की शोभायात्रा निकाली गई। शाम को मूंदड़ा परिवार द्वारा मूंदड़ा धर्मशाला बैंगनपुरा से भगवान लड्ढू गोपाल की शाही सवारी निकाली गई।